รีวิวนี้ขอพาขึ้นที่สูงกันครับกับ Octave ซึ่งเป็น Lounge & Bar ครอบคลุมเนื้อที่ตั้งแต่ชั้น 45 ขึ้นไปของโรงแรม Mariott Bangkok ถนนสุขุมวิท การเดินทางถ้าไม่ขับรถมาก็ใช้บริการบีทีเอสลงสถานีทองหล่อและเดินมานิดนึงก็ถึงละครับ

สำหรับวันนี้มาทานอาหารด้วย ก็ตรงไปชั้น 45 เลยครับ ลิฟท์เปิดออกมาก็เจอพอดีไม่ต้องเดินไกล โครงสร้างและการตกแต่งของชั้นนี้จะให้อารมณ์เหมือนอยู่บริเวณระเบียงอพาร์ทเมนท์เมืองนอกครับ วิวสวย เพลงฟังสบาย บรรยากาศดีและที่สำคัญที่นั่งโซฟาริมกระจก นุ่ม ใหญ่และสบายมาก ถ้าไม่ได้นั่งโซนนี้ก็อาจต้องไปนั่งส่วนริมติดกำแพงหรือเก้าอี้สูง ซึ่งก็คงไม่สบายเท่า 

สำหรับอาหารที่นี่มีให้เลือกไม่เยอะครับ หลักๆ จะเป็นพวก Tapas แบบ Asian Fusion ออกเป็นแนวเบาๆ กินเล่นหรือกินดื่มมากกว่า โดยลองสั่งไป 2 อย่างครับ

-Braised Pork (390) เป็นหมูทาซอสบาร์บีคิว มีรสและกลิ่นน้ำผึ้งเล็กน้อย จานนี้ไม่ผ่านครับ เนื้อหมูแข็งเหมือนทำมานาน รสชาดยังไม่ใช่
-Thai Fried Chicken Wings (350) ปีกไก่ทอดธรรมดานี่แหละครับ โรยมาด้วยหอมซอย จานนี้พอได้ แต่บางชิ้นทอดมาไหม้
-น้ำแร่ Evian (180)

ทานเสร็จแล้วก็ขึ้นมาบาร์ด้านบนต่อซึ่งมีอีก 2-3 เลเวลเป็นบาร์และ private room โดยสามารถเดินหรือใช้ลิฟท์อีกตัวต่อขึ้นไปได้ครับ พอถึงเลเวลบนสุดก็จะเจอบาร์แบบเปิดโล่ง 360 องศา ซึ่งจะคนละอารมณ์กับเลเวลล่างสุดที่ทานอาหารครับ ชั้นนี้จะเน้นแนวยืนคุย ดื่ม hang out กันมากกว่า โดยเน้นเล่นสีสันของแสงไฟแต่ก็ไม่ได้เยอะมากครับ เพราะวิวและบรรยากาศก็ดีมากอยู่แล้ว

โปรโมชั่น Sundowners Happy Hour 1 แถม 1 สำหรับ signature cocktail แบบเดียวกัน เริ่มตั้งแต่เวลา 17:00-20:00 ของทุกวัน แต่เฉพาะส่วนบาร์เลเวลบนเท่านั้นนะครับ ไม่รวมโซนนั่งทานเลเวลล่าง ลองสั่ง Land of Smile (395) ประกอบไปด้วยวอดก้า/สาเก/syrupมะพร้าว/มะนาว/ลิ้นจี่/เสาวรส มา เสิร์ฟมาในถ้วยกระเบื้องหน้าตาเหมือนลูกมะพร้าวแปลกดีครับ รสชาดครบเครื่อง เปรี้ยว หวาน หอม อร่อยสดชื่น มีถั่วไว้ให้ทานแก้เหงา(ปาก)ด้วยครับ

สรุปนะครับ 
-อาหาร ให้แค่ 2 ดาว ถ้าให้มาทานอย่างเดียวคงไม่มาอีก
-ราคา 2 ดาวครึ่ง ค่อนข้างแพง 
-การบริการ 2 ดาวครึ่ง ดูไม่ค่อยใส่ใจเท่าไหร่
-บรรยากาศและเครื่องดื่มให้ 4 ดาวครึ่ง โซนนั่งทานเลเวลล่างนั่งสบาย ชิลมาก ส่วนบาร์เปิด 360 องศาเลเวลบนบรรยากาศดีมาก โดยเฉพาะถ้าลมเย็นๆ และอากาศดี 

โดยรวมแล้วให้ 4 ดาวละกันครับ บรรยากาศพาไป (ฮา) ถ้ามาอีกคราวหน้าคงมาแค่ drink อย่างเดียวละครับ

